U-I-143/00
Natisni
Opravilna št.:
U-I-143/00
Datum odločitve:
6. 11. 2003
ECLI:
ECLI:SI:USRS:2003:U.I.143.00
Akt:
Zakon o zavarovalništvu (Uradni list RS, št. 13/2000 in 21/02) (ZZavar), 9. odst. 14. čl.
Izrek:
Pobuda za začetek postopka za oceno ustavnosti devetega odstavka 14. člena Zakona o zavarovalništvu (Uradni list RS, št. 13/2000 in 21/02) se zavrže.
Evidenčni stavek:
Ustavno sodišče zavrže pobudo, če pobudniku pravnega interesa za vložitev pobude ni mogoče priznati, ker izpodbijana zakonska določba sama po sebi še ne posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba Adriatic, zavarovalna družba, d. d., Koper
Datum vloge:
22. 5. 2000
Vrsta odločitve:
sklep
Vrsta rešitve:
zavrženje
Dokument:
US22772
Dokument v PDF obliki:
U-I-143-00.pdf
118 KB
Prenesite datoteko
U-I-143/00-15
6. 11. 2003
SKLEP
Ustavno sodišče je v postopku za preizkus pobude družbe Adriatic, zavarovalna družba, d.d., Koper, ki jo zastopa Marko Globevnik, odvetnik v Kopru, na seji dne 6. novembra 2003
sklenilo:
Pobuda za začetek postopka za oceno ustavnosti devetega odstavka 14. člena Zakona o zavarovalništvu (Uradni list RS, št. 13/2000 in 21/02) se zavrže.
Obrazložitev
A.
1. Pobudnica izpodbija deveti odstavek 14. člena Zakona o zavarovalništvu (v nadaljevanju - ZZavar), ki določa, da dopolnilna zdravstvena zavarovanja iz sedmega odstavka 2. člena tega Zakona predstavljajo javni interes Republike Slovenije in se izvajajo po načelu medgeneracijske vzajemnosti. Vse zavarovalnice, ki izvajajo ta zavarovanja, so obvezno vključene v izravnalne sheme za izravnavo razlik v stroških zdravstvenih storitev med zavarovalnicami, ki izhajajo iz razlik v starostni sestavi, sestavi po spolu in sestavi težje bolnih zavarovancev portfelja posameznih zavarovalnic. Podrobno ureditev izvajanja izravnalnih shem naj bi urejal poseben zakon.
2. Pobudnica navaja, da se v okviru svoje dejavnosti ukvarja z izvajanjem prostovoljnih zdravstvenih zavarovanj. Zakonska ureditev, po kateri so dopolnilna zdravstvena zavarovanja opredeljena kot javni interes, naj ne bi bila pravilna.
Prostovoljna zdravstvena zavarovanja naj bi se na podlagi 1. člena Zakona o spremembah in dopolnitvah Zakona o zdravstvenem varstvu in zdravstvenem zavarovanju (Uradni list RS, št. 29/98 - ZZVZZ-C) štela za zavarovalniško dejavnost, ki naj bi imela naravo tržne dejavnosti.
3. Pobudnica navaja, da bi uvedba "izravnalnih shem" kot metode izravnave rizikov med zavarovalnicami pomenila prelivanje dobička od boljših k slabšim. Poseganje v dobiček gospodarskega subjekta oziroma njegovo prelivanje naj bi pomenilo kršitev 74. člena Ustave (svobodna gospodarska pobuda).
B.
4. Ustavno sodišče je s sklepom št. U-I-143/00 z dne 22. 6. 2000 zavrnilo predlog za začasno zadržanje izpodbijane določbe ZZavar. 5. Po 24. členu Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da pisno pobudo za začetek postopka, če izkaže svoj pravni interes. Pravni interes je podan, če predpis ali splošni akt za izvrševanje javnih pooblastil, neposredno posega v njegove pravice, pravne interese oziroma pravni položaj. Morebitna razveljavitev izpodbijane določbe predpisa mora pobudnikov pravni položaj izboljšati.
6. Zakonodajalec je v devetem odstavku 14. člena ZZavar določil, da bo podrobna ureditev izvajanja izravnalnih shem urejena v posebnem zakonu, ki ga še ni sprejel. Izpodbijana določba Zakona sama po sebi še ne posega v pravni položaj pobudnice. Ker pobudnici pravnega interesa za vložitev pobude ni mogoče priznati, je Ustavno sodišče pobudo zavrglo.
C.
7. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić